25η Ένοπλη Μεραρχία Γρεναδιέρων των SS Hunyadi (1η Ουγγρική)

Η 25η Ένοπλη Μεραρχία Γρεναδιέρων των SS „Hunyadi“ (ουγγρ. 25. Waffen-SS Páncélgránátos Hadosztály "Hunyadi") ήταν μεραρχία των Waffen-SS, που όπως δηλώνει και το όνομά της ήταν η πρώτη από τις τρεις ουγγρικές μεραρχίες που σχηματίστηκαν κατά τον Β' Παγκόσμιο Πόλεμο.

Υπόβαθρο
Στα πρώτα στάδια του πολέμου, η Ουγγαρία θεωρείτο ένα de facto ανεξάρτητο κράτος, ένα κατά κάποιο τρόπο προτεκτοράτο της Ναζιστικής Γερμανίας. Ο μεγάλος αριθμός Ούγγρων Volksdeutsche (Γερμανών ομοεθνών) ήταν κατά τον ανώτατο ηγέτη (Reichsführer) των SS Χάινριχ Χίμλερ μία ιδανική πηγή στρατιωτών. Αρχικά, περί το 1942, οι Ούγγροι είχαν συμφωνήσει, αλλά υπό τον όρο πως η κατάταξη θα ήταν αυστηρά εθελοντική και ότι στους εθελοντές θα αφαιρείτο η ουγγρική υπηκοότητα. Από Μαγυάρους συγκροτήθηκαν κατά κύριο λόγο οι μεραρχίες ιππικού „Florian Geyer“ και „Maria Theresia“.

Το 1944 όμως οι Σοβιετικοί πλησίαζαν επικίνδυνα στην Ουγγαρία, οπότε ενώ η κατάσταση δυσκόλευε, ο Χίμλερ πρακτικά κατέστησε τη θητεία των Volksdeutsche στα SS υποχρεωτική.

 Δημιουργία και δράση 
Τον Απρίλιο του 1944 σχηματίστηκε μία νέα «μεραρχία», η οποία έλαβε το όνομα 25η Μεραρχία Γρεναδιέρων Εθελοντών SS (25. SS-Freiwilligen-Grenadier-Division). Με διαταγή της 2ας Νοεμβρίου 1944 ανασυστάθηκε με το όνομα «25η Ένοπλη Μεραρχία Γρεναδιέρων των SS „Hunyadi“» SSFHA - Amt I. Org.Abt. la/II Tgb.Nr. 4021/44 g.Kdos. vom 2. 11. 1944  και στελεχώθηκε από Ούγγρους «εθελοντές», μεγάλος αριθμός των οποίων υπηρετούσε στην Ουγγρική 13η Μεραρχία Πεζικού  
Μετά από αυτό μεταφέρθηκε στο Νόιχαμερ της Σιλεσίας για εκπαίδευση. Ενώ μεταφερόταν με τρένο, στις 27 Νοεμβρίου αμερικανικά αεροπλάνα της USAAF επιτέθηκαν και βομβάρδισαν το τρένο, σκοτώνοντας 800 άντρες και τραυματίζοντας 650. 

Εκεί συναντήθηκε με την 26η Ένοπλη Μεραρχία Γρεναδιέρων των SS (2η Ουγγρική), με την οποία το Φεβρουάριο του 1945 συγκρότησαν το XVII Ένοπλο Σώμα Στρατού (ουγγρικό). Η Σοβιετική χειμερινή επίθεση (τέλη του 1944-αρχές του 1945) βρήκε τις μεραρχίες απροετοίμαστες, ακόμα σε φάση εκπαίδευσης, αναγκάζοντάς τις να υποχωρήσουν στα δυτικά, αρχικά στη Βαυαρία και έπειτα στην Αυστρία. 

Δύο ετοιμοπόλεμα τάγματα έμειναν στη Σιλεσία, όπου καταστράφηκαν ολοσχερώς, αντιμετωπίζοντας συντριπτικά ανώτερες σοβιετικές δυνάμεις. 
Στην Αυστρία, πολεμώντας εναντίον του αμερικανικού στρατού, παραδόθηκαν με ανακούφιση στις δυνάμεις της 3ης Στρατιάς των ΗΠΑ στις 4-5 Μαΐου κοντά στο Άτερζεε, λίγες μέρες πριν ανακοινωθεί η επίσημη παράδοση της Γερμανίας στους Συμμάχους (8 Μαΐου). 

 Διακριτικά, τίτλος 
Για τα μέλη της μεραρχίας είχε σχεδιαστεί επίραμμα γιακά, το οποίο απεικόνιζε ένα "Η" (για το "Hungaria" ή το "Hunyadi") σε μαύρο φόντο.  Η μεραρχία έλαβε τιμητικά τον τίτλο "Hunyadi" προς τιμή του Ιωάννη Ουνιάδη, (1387-1456) εθνικoύ ήρωα των Μαγυάρων.

Διοικητές
Oberführer των SS Τόμας Μύλερ  (Νοέμβριος 1944)
Υποστράτηγος (Gruppenführer) των SS, Γιόζεφ Γκράσυ (Νοέμβριος 1944 – 8 Μαΐου 1945)

Διάταξη μάχης
61ο Ένοπλο Σύνταγμα Γρεναδιέρων των SS 
62ο Ένοπλο Σύνταγμα Γρεναδιέρων των SS 
63ο Ένοπλο Σύνταγμα Γρεναδιέρων των SS 
25ο Ένοπλο Σύνταγμα Πυροβολικού των SS 
25ο Ένοπλο Τάγμα Χιονοδρόμων 
25ο Τάγμα Φουζιλιέρων SS 
25ο Τάγμα Κυνηγών Αρμάτων (Panzerjäger) SS 
25ος Κτηνιατρικός Λόχος SS
25ο Τάγμα Feldersatz SS
25ο Σύνταγμα Ανεφοδιασμού SS

Σημειώσεις
Ο βαθμός αυτός δεν έχει αντίστοιχο στα ελληνικά. Βρίσκεται μεταξύ συνταγματάρχη και ταξιάρχου.
Ο Τόμας Μύλερ (Thomas Müller) γεννηθείς το 1902, ζει ακόμα, στην προχωρημένη ηλικία των 108 χρονών (!)

Παραπομπές

Πηγές
 Williamson, Gordon: SS, Οι Λεγεώνες του Τρόμου. Από τις οδομαχίες του Βερολίνου στα Waffen-SS. Εκδόσεις Anubis, Αθήνα 2007. ISBN 9789603066262
 https://web.archive.org/web/20081223185052/http://www.panzer-reich.co.uk/25th-waffen-grenadier-division-of-the-ss-hunyadi-1st-hungarian.htm
 http://www.axishistory.com/index.php?id=1916

Κατηγορία:Μεραρχίες των Waffen-SS